呢版講嘅係以前國務院有過嘅部門。想搵家下監管中華人民共和國鐵路嘅機構，請睇國家鐵路局。想搵家下營運住中國鐵路嘅機構，請睇中國國家鐵路集團有限公司。

 **中華人民共和國鐵道部**（粵拼：zung1 waa4 jan4 man4 gung6 wo4 gwok3 tit3 dou6 bou6）
，曾經係中國大陸鐵路事務嘅最高主管機構，係國務院嘅行政部門之一，而家裁撤咗。日本報章經常寫成**中國鐵道省**zung1 gwok3 tit3 dou6 saang2（**中国鉄道省**（ちゅうこくてつどうしょう））。

2013年3月14號，第十二屆全國人民代表大會第一次會議審議通過《國務院關於提請審議國務院機構改革和職能轉變方案》，呢份議案度，鐵路部門要政企分開。於是裁撤鐵道部，佢嘅行政職能劃咗畀交通運輸部屬下嘅國家鐵路局，而佢嘅企業營運職能放咗入新組建嘅中國鐵路總公司。

喺重有鐵道部嘅時候，中國大陸交通嘅行政管理分屬三個機構：鐵道部管嘅係鐵路，交通運輸部管嘅係公路、航運，民航局管嘅係民用航空。而家所有嘅交通行政管理都歸曬交通運輸部。

史
-

鐵道部係中華人民共和國政府最早成立嘅部門之一，一開始時係叫**中央人民政府鐵道部**zung1 joeng1 jan4 man4 zing3 fu2 tit3 dou6 bou6，係伴隨1949年中華人民共和國成立嘅部門。而喺1949年10月1號之前，佢嘅前身係**中央軍委鐵道部**zung1 joeng1 gwan1 wai2 tit3 dou6 bou6，係受中國人民解放軍中央軍事委員會管轄嘅，喺1949年10月1號當日改爲中央人民政府管轄。1954年中華人民共和國國務院成立，改爲國務院管轄，稱爲中華人民共和國鐵道部。文革期間，鐵道部喺1970年到1975年時同原先嘅交通部、郵電部合併成新嘅交通部（1973年7月恢復郵電部），直到1975年1月恢復獨立，一直到2013年裁撤咗。

自中國大陸改革開放以來，啲人對鐵道部好有意見，因爲佢政企合一，無論行政定經營都係佢，出問題想用司法制裁佢又唔得，因爲要告佢，只能去鐵道部把持嘅鐵路法院，利益集團盤據其中，權力系統中奈佢唔何，形容佢係獨立王國，於是貪腐、績效低、服務差、買票難、亂收費，人稱「鐵老大」。

鐵道部經歷過三次改革，但都無疾而終。第一次係1986年，打算搞經濟責任承包制，將行政權下放到各地鐵路局，但由於接連發生鐵路事故，時任部長丁關根被迫辭職，改革無咗後續；第二次係1999年，當時嘅部長傅志寰好支持改革，提出「網運分離」，但兩次提出方案國務院唔批，等劉志軍上任後又無咗改革；第三次係2008年，當時成立交通運輸部，啲人呼籲將鐵道部併入去，但由於各種原因阻住咗。

鐵道部之所以裁撤到，有幾件事促成：首先鐵路公安、檢察院、法院相繼轉型，令鐵道部無咗佢控制嘅司法系統，其次當時中國高鐵已經有規模，未來唔會有大工程，係時候整治鐵道部。2011年2月，時任鐵道部長劉志軍解任，之後開除黨籍，理由係濫用職權、受賄，要對鐵路嚴重腐敗負責。隨住佢落馬，查處咗鐵道部相關高層，打擊曬啲利益集團，於是鐵道部無得同中央就改革議題討價還價。當年7月23號，喺浙江温州發生温州高鐵事故，事故當中嘅經濟貪腐問題亦入劉志軍數。呢場事故發生後，公眾對鐵道部嘅不滿集中爆發，有咗輿論推動，於是順理成章噉裁撤咗鐵道部。

「權利部門」：貪腐溫床
-----------

中共中央軍委之所以設鐵道部，係因爲打仗時鐵路係好緊要嘅運輸，啲兵員、武器、戰略物資係靠鐵路大量快速噉輸送。正因爲噉樣嘅軍事背景，即使移交畀中央人民政府好長一段時間，鐵道部都重係個「準軍事部門」，同軍隊有關係。比如話解放軍曾經有個兵種叫做鐵道兵（中文：鐵道兵），呢個兵種喺1984年時全體轉業、併入到鐵道部，軍中各師改叫鐵道部屬下嘅工程局，靠住呢支軍隊，鐵道部實力大增；後來1989年時呢啲鐵道兵組建爲中國鐵建（中文：中國鐵建）。另外喺1949年中共政權嘅建立、大陸統治嘅確立當中，鐵道部有好大貢獻。所以鐵道部喺權力系統當中係「鐵幕重重」，甚至係「獨立王國」，比如喺司法上，鐵路部門有自己嘅公檢法機關，即係「鐵路運輸法院」，呢啲法院財權、人事權都唔獨立，都係依賴喺各級鐵路局，於是呢啲法院嘅司法公正就好有問題喇，佢哋審親同鐵路有關嘅案都係要睇鐵路局嘅口面，畀人話「司法審案就係鐵路部門嘅行政審批」。

鐵道部除咗有「權」，重有「利」。由於鐵路嘅行政管理以及營運都係鐵道部揸住曬，所以鐵道部係個利益好深嘅部門，因爲鐵路係好緊要嘅運輸系統，無論客運定貨運，而中國鐵路里程排世界第二，擁有複雜嘅鐵路網，亦有龐大嘅鐵路需求。尤其係中國改革開放後，經濟騰飛，貨物、人口運輸量不斷增長，比如每年春運嘅墟冚就係證明。再加之鐵道部嘅軍事背景，呢個部門嘅利益關係深到唔深。而食水最深在於近年來中國高鐵嘅發展，起高鐵係要巨額嘅財政支出，呢筆撥來嘅巨款就有好大嘅貪腐可能。每年中國政府對鐵道部都有諸如貸款、債券等等嘅支持，但係鐵道部嘅負債重係好驚人，資產負債達62.2%，負債總額相當係中等規模國家嘅GDP。而鐵路本身係個好好搵嘅項目，呢筆債鐵道部亦唔係還唔起，實質上鐵路盈利猛增添，噉填唔到呢個窿、啲巨款去向就值得思疑喇。

正因爲鐵道部係個「權」「利」部門，所以要喐佢就好難，比如2008年成立新嘅交通運輸部，當時有人提議鐵道部應該歸入新設部門，噉就唔使機構重複啦，不過鐵道部副部長就話，鐵路對中國好緊要，係國家戰略，留低鐵道部會有「體制優勢、資源優勢、機制優勢」，可以集中力量做大事。而喺中國改革深化嘅過程中，鐵道部噉樣嘅部門可以殘存，一般認爲係有來自最高權力嘅保護。1990年代以來，鐵道部一直由時任總書記江澤民嗰派嘅人馬盤據。不過喺2011年原鐵道部長劉志軍因爆出貪腐而落馬之後，江派勢力大受打擊，繼任嘅盛光祖係胡錦濤嗰派嘅人，於是鐵道部內嘅江派人馬受到排擠。

而家鐵道部已經裁撤，政企功能分開。鐵路嘅營運、建設交畀中國鐵路總公司。而呢間公司順便孭埋爭落啲數。按照公司運作常理，孭咗筆咁大嘅數，係應該減少投資，還噉啲數先講嘢嘅，但係中國鐵路依然繼續起新鐵路，重擴大投資添，好明顯同從前噉都係由國家注錢投資。因此有評論認爲，鐵道部嘅解體係表面上、形式上嘅，中國重係無開放到啲緊要嘅經濟部門，重係畀國家揸死，本該交畀市場調控嘅嘢依然國家壟斷，「國進民退」（國企入、民企出）嘅體制唔變，重係埋藏咗貪腐嘅溫床、低效嘅弊病，因爲無競爭，市場監管上咁巨無霸嘅企業靠住壟斷得來嘅規模優勢，有可能同政府部門有利益輸送。呢點唔似日本國鐵解體後真係變成民營化，所以啲評論認爲呢番改革其實係失敗咗嘅，換湯唔換藥，公眾可能重係要面臨變咗形嘅「鐵老大」；亦有觀點認爲話曬原先政企合一嘅體制冧咗，雖然離真正嘅市場化重有排，啲作風一時間亦唔會話變就變，但無咗體制基礎，啲風氣會慢慢變好。

攷
-

1. 1 2 3 4 5  〈原鐵道部2012年盈利猛增5倍 負債率居高不下〉. 《中國經濟網》. 新華網. 2013年4月28號. 喺2015年2月1號搵到.
2. 1 2 3  〈新聞特寫：中國鐵道部的改革歷程〉. BBC中文網. 2013年3月10號. 喺2015年7月19號搵到.
3. 1 2 3 4 5 6  〈別了，鐵道部！〉. 搜狐評論. 喺2015年7月19號搵到.
4. 1 2  〈望鐵老大作風隨鐵道部一起消失〉. 大洋網. 2013年3月11號. 原著喺2016年3月4號歸檔. 喺2015年7月19號搵到.互聯網檔案館嘅歸檔，歸檔日期2016年3月4號，.
5. ↑  〈全國人大常委會經表決決定免去劉志軍鐵道部部長職務〉. 新華網. 2011年2月25號. 喺2015年7月19號搵到.
6. ↑  〈鐵道部原部長、黨組書記劉志軍嚴重違紀被開除黨籍〉. 新華網. 2012年5月28號. 喺2015年7月19號搵到.
7. ↑  國務院「7·23」甬温綫特別重大鐵路交通事故調查組 (2011年12月25號). 〈「7·23」甬温綫特別重大鐵路交通事故調查報告〉. 國家安全生產監督管理總局. 原著喺2012年1月11號歸檔. 喺2015年7月19號搵到.
8. 1 2  〈異色の構造を持つ「独立王国」〉 (日文). 時事通信社. 喺2015年3月2號搵到.
9. ↑  〈北京鐵路法院正式移交地方〉. 北京日報. 2012年6月7號. 原著喺2013年6月2號歸檔. 喺2015年3月2號搵到.
10. ↑  〈鐵道部簡介〉. 中華人民共和國中央人民政府. 2005年9月21號. 喺2015年3月2號搵到.
11. ↑  〈中国で最も評判の悪い行政機関〉 (日文). 時事通信社. 喺2015年3月2號搵到.
12. 1 2 3 4 5  〈江沢民グループとの結びつき〉 (日文). 時事通信社. 喺2015年3月2號搵到.
13. 1 2 3  〈解体を阻む「利権」「負債」「景気」〉 (日文). 時事通信社. 喺2015年3月2號搵到.
14. ↑  〈鐵道部副部長陸東福：鐵道部爲何不併入交通部〉. 浙江在綫. 2008年3月12號. 喺2015年3月2號搵到.
15. ↑  〈改革失敗なら中国にとって「命取り」に〉 (日文). 時事通信社. 喺2015年3月2號搵到.
16. ↑  〈機構改革 政企不分只玩形式會搞成四不像〉. 搜狐評論. 喺2015年7月19號搵到.

| * 睇
* 傾
* 改
中華人民共和國國務院部門機構 |
| --- |
| 辦公廳（秘書長、副秘書長） |
| 組成部門 | 

|  |
| --- |
| 外交部 - 國防部 - 發改委 - 教育部 - 科技部 - 民族委 - 公安部 - 國安部 - 監察部 - 民政部 - 司法部 - 財政部 - 人社部 - 國土部 - 工信部 - 住房城建部 - 交通部 - 水利部 - 農業部 - 商務部 - 文化部 - 環保部 - 衛生計生委 - 央行 - 審計署 |
| 曾設 | 鐵道部 - 衛生部 |

 |  |
| 直屬特設機構 | 國資委 |
| 直屬機構 | 

|  |  |
| --- | --- |
| 正部級 | 海關總署 - 稅務總局 - 工商總局 - 質檢總局 - 廣電總局（版權局） - 體育總局 - 安監總局 - 食藥監總局 - 參事室 |
| 副部級 | 統計局 - 林業局 - 知識產權局 - 旅遊局 - 宗教局 - 國管局 - 預防腐敗局 |

 |
| 辦事機構 | 

|  |
| --- |
| 僑務辦 - 港澳辦 - 法制辦 - 國研室 |
| 中共中央直屬機構 | 中央臺辦（國臺辦） - 中央外宣辦（新聞辦、互聯網信息辦） - 610辦公室（防範辦） |

 |
| 直屬事業單位 | 

|  |  |  |  |  |
| --- | --- | --- | --- | --- |
| 正部級 | 

|  |
| --- |
| 新華社 - 中科院 - 社科院 - 工程院 - 發展研究中心 - 行政學院 - 銀監會 - 證監會 - 保監會 - 社保基金會 - 自然科學基金委 |
| 曾設 | 電監會 |

 |
| 副部級 | 地震局 - 氣象局 |

 |
| 國家局（括註上頭管理嘅部委） | 

|  |
| --- |
| 信訪局（國辦） - 糧食局、能源局（發改委） - 民航局、鐵路局、郵政局（交通部） - 國防科工局、煙草局（工信部） - 公務員局、外專局（人社部） - 海洋局、海警局、測繪局（國土部） - 文物局（文化部） - 中醫藥局（衛生計生委） - 外滙局（央行） - 煤監局（安監總局） |
| 中直機關下屬機構 | 檔案局、保密局、密管局（中辦） |
| 部委對外保留塊牌 | 航天局、原子能機構（工信部） - 語委會（教育部） - 核安局（環保部） |

 |
| 另有國務院嘅議事協調機構、派出機構、其他單位 |